b'\n_START_ARTICLE_\n\xc5\xa0ah\n_START_PARAGRAPH_\n\xc5\xa0ah je igra na igralni deski za dva igralca. \xc5\xa0teje za miselno namizno potezno igro z dolgo tradicijo in visoko ravnjo organiziranosti po celem svetu, saj se odigravajo tako dr\xc5\xbeavna, celinska kot tudi svetovna sre\xc4\x8danja, kakr\xc5\xa1na je \xc5\xa1ahovska olimpijada, ki se odvija vsaki dve leti. Igra ima preprosta pravila in spo\xc5\xa1tljivo tradicijo. Za igranje je potrebna \xc5\xa1ahovnica s 64 \xc4\x8drno-belimi polji (8 \xc2\xb7 8) in 6 razli\xc4\x8dno mo\xc4\x8dnih in razli\xc4\x8dno gibajo\xc4\x8dih se figur. (2 \xc2\xb7 1) kralj, (2 \xc2\xb7 1) dama, (2 \xc2\xb7 2) trdnjavi, (2 \xc2\xb7 2) lovca, (2 \xc2\xb7 2) skaka\xc4\x8da in (2 \xc2\xb7 8) kmetov. Vsak igralec ima na za\xc4\x8detku 16 figur razporejenih po dolo\xc4\x8denem vrstnem redu zrcalno nasproti. Prvi na potezi ima bele in drugi \xc4\x8drne figure. Cilj igre je matirati nasprotnega kralja.\n_START_SECTION_\nNastanek in razvoj \xc5\xa1aha\n_START_PARAGRAPH_\n\xc5\xa0ah kot igra se je skozi zgodovino razvijal podobno kot so se razvijale biolo\xc5\xa1ke vrste in nenazadnje svetovni jeziki (kar o\xc4\x8ditno velja tudi za ostale igre na deski). Spreminjanje enega ali ve\xc4\x8d pravil je privedlo do nastanka nove igre. Kadar je tak\xc5\xa1na nova "vrsta" \xc5\xa1aha izbolj\xc5\xa1ala igro je nadomestila prej\xc5\xa1njo._NEWLINE_O nastanku in razvoju \xc5\xa1aha in \xc5\xa1ahu podobnim igram je bilo napisanega \xc5\xbee mnogo. Klju\xc4\x8dno vpra\xc5\xa1anje pri vseh pa je kdaj in iz kje izvira \xc5\xa1ah in kako se je posledi\xc4\x8dno raz\xc5\xa1iril po svetu. Raziskave so bile usmerjene predvsem v dva izvora informacij: arheolo\xc5\xa1ke najdbe in knji\xc5\xbeevna gradiva. Zaradi podobnosti \xc5\xa1ahovskih razli\xc4\x8dic in biolo\xc5\xa1kih vrst lahko o njih razmi\xc5\xa1ljamo na na\xc4\x8din, kot razmi\xc5\xa1ljamo o evoluciji genoma._NEWLINE_Na Japonskem je zanimiv razvoj \xc5\xa1aha \xc5\xa1ogi, kjer obstaja veliko razli\xc4\x8dic te igre, z razli\xc4\x8dnimi nenavadnimi poimenovanji figur in \xc5\xa1e bolj nenavadno razli\xc4\x8dnimi pravili. Najve\xc4\x8dja znana razli\xc4\x8dica igre \xc5\xa1ogi je tai-kjoku \xc5\xa1ogi, ki se je igrala na igralni tabli s 36x36 polji, kjer sta imela igralca na za\xc4\x8detku igre vsak po 402 figuri._NEWLINE_Dr Alex Robert Kraaijeveld je s filogeneti\xc4\x8dno analizo petnajstih razli\xc4\x8dic igre \xc5\xa1ogi, kjer je upo\xc5\xa1teval 196 morfolo\xc5\xa1kih in fiziolo\xc5\xa1kih lastnosti (npr. premiki figurin, pravila) pri\xc5\xa1el do zaklju\xc4\x8dka, da je heian \xc5\xa1ogi najstarej\xc5\xa1a razli\xc4\x8dica iger \xc5\xa1ogi, tega mnenja pa so tudi japonski zgodovinarji._NEWLINE_Tradicionalno mnenje zgodovinarjev je, da \xc5\xa1ah izvira iz Indije v poznem 6. ali zgodnjem 7. stoletju. Vendar pa se zadnja desetletja vse bolj krepi mnenje, da \xc5\xa1ah izvira iz Kitajske. Primerjava zgodovinskih dokazov in filogeneti\xc4\x8dne analize 40. \xc5\xa1ahovskih razli\xc4\x8dic s celega sveta nakazuje, da \xc5\xa1ah vseeno izvira iz Indije.\n_START_SECTION_\nZa\xc4\x8detki\n_START_PARAGRAPH_\nPo zgodovinskem razvoju se je evropski problemski \xc5\xa1ah uveljavil precej pred turnirskim. Temu razvojnemu trendu smo sledili tudi Slovenci in najprej dosegli mednarodno raven v sestavljanju \xc5\xa1ahovskih problemov. V letu 1856 smo se za\xc4\x8deli pribli\xc5\xbeevati svetovnemu problemskemu vrhu ter dosegali najvi\xc5\xa1ja priznanja: Josip Plahuta, Josip Ogrinec, Ivan Kos, Robert Braune, Andrej Ur\xc5\xa1i\xc4\x8d in drugi. S turnirskimi uspehi je sloves slovenskega \xc5\xa1aha ponesel v svet dr. Milan Vidmar. Po velemojstrskem uspehu v San Sebastianu (1911) je pospe\xc5\xa1il ustanovitev prvega slovenskega \xc5\xa1ahovskega dru\xc5\xa1tva. Tako je bil 31. januarja 1912 ustanovljen Ljubljanski \xc5\xa1ahovski klub, ki mu je predsedoval Henrik Pfeifer. Za\xc4\x8detek prve svetovne vojne je zaklju\xc4\x8dil prvo razvojno obdobje slovenskega \xc5\xa1aha s \xc5\xa1tevilnimi amaterji in kro\xc5\xbeki ter enim dru\xc5\xa1tvom, enim velemojstrom, brez mojstrov in petimi problemskimi mojstri.\n_START_SECTION_\nMed obema vojnama\n_START_PARAGRAPH_\nPo 1. svetovni vojni si je \xc5\xa1ah, v \xc5\xbeal zelo skr\xc4\x8deni Sloveniji v okviru nove dr\xc5\xbeave, Kraljevine SHS oziroma Jugoslavije (od 1929), hitro opomogel ter prevzel pobudo. Porajala so se nova \xc5\xa1ahovska dru\xc5\xa1tva. V tujini se je Vasja Pirc uveljavil do priznanega mednarodnega mojstra, ki je trikrat osvojil dr\xc5\xbeavno prvenstvo Jugoslavije (1935, 1936 in 1937). Leta 1940 je prvak Jugoslavije postal dr. Milan Vidmar. Med ve\xc4\x8d prireditvami je bilo odmevno sre\xc4\x8danje med reprezentancama dravske in savske banovine v Ljubljani 2.6.1935 na 20 deskah z izidom 12.5:7.5 za slovenske \xc5\xa1ahiste. Tega dne je 35 delegatov iz 12 klubov sprejelo sklep o ustanovitvi Slovenske \xc5\xa1ahovske zveze. Ta sklep so 22.12.1935 \xc5\xa1e enkrat potrdili delegati 20 klubov s 736 \xc4\x8dlani (glasovi). Za predsednika je bil izvoljen predsednik pripravljalnega odbora in predsednik \xc5\xa0K \xc5\xa0empeter Ljubljana, Anton Kozina, za \xc4\x8dastnega predsednika pa dr. Milan Vidmar. To je bila tedaj edina banovinska \xc5\xa1ahovska zveza. Slovenija je edina v predvojni Jugoslaviji prirejala mednarodne turnirje. _NEWLINE_Z zasedbo in razdelitvijo slovenskega ozemlja med tri okupatorje, aprila 1941, se je kon\xc4\x8dalo tudi plodno drugo obdobje slovenskega \xc5\xa1aha, ki je \xc5\xa1telo \xc5\xbee 31 \xc5\xa1ahovskih klubov z ve\xc4\x8d kot 800 \xc4\x8dlani. Poleg velemojstra in mednarodnega mojstra smo imeli \xc5\xa1e pet mojstrov in vrsto najmo\xc4\x8dnej\xc5\xa1ih amaterjev. Odigranih je bila cela vrsta doma\xc4\x8dih in mednarodnih turnirjev.\n_START_SECTION_\nPo drugi vojni, do osamosvojitve\n_START_PARAGRAPH_\nV Sloveniji je svoje delo po drugi svetovni vojni takoj obnovil \xc5\xa0ahovski odbor Slovenije in \xc5\xbee ob prelomu 1945/46 v Ljubljani priredil turnir osvoboditve. \xc5\xa0ZS je \xc5\xbee februarja 1949 s prvo \xc5\xa1tevilko mese\xc4\x8dnika \xc5\xa0AH za\xc4\x8dela teko\xc4\x8de objavljati poro\xc4\x8dila o bogatem \xc5\xa1ahovskem \xc5\xbeivljenju doma in v tujini z dobrimi komentiranimi partijami in teoreti\xc4\x8dnimi pregledi, o dogodkih po de\xc5\xbeeli, o mno\xc5\xbei\xc4\x8dnih sre\xc4\x8danjih, razvitem sindikalnem \xc5\xa1ahu, simultankah, o problemskem \xc5\xa1ahu in drugem. \xc5\xbdal je z letom 1952 prenehal izhajati. Ponovno je za\xc4\x8del leta 1976 izhajati \xc5\xa0ahovski Vestnik, kvalitetno glasilo, ki je pomembno zaznamoval obdobje med svetovnima vojnama. Pri reprezentan\xc4\x8dnih sre\xc4\x8danjih moramo najprej izjemoma navesti povojno olimpiado 1950 v Dubrovniku z zlato medaljo. \xc4\x8cedalje bolj so za\xc4\x8deli prevladovati mednarodni turnirji, ki so bili ob pla\xc4\x8dilu prijavnine odprti za vse \xc5\xa1ahiste in \xc5\xa1ahistke. Uveljavili so se letni festivali, na katere si prizadevajo privabiti kar najve\xc4\x8d velemojstrov in mednarodnih mojstrov. Zaradi velike udele\xc5\xbebe, tudi po ve\xc4\x8d sto igralcev, uporabljajo \xc5\xa1vicarski sistem dolo\xc4\x8danja parov, najve\xc4\x8dkrat za 9 ali 11 kol. Pri nas je najstarej\xc5\xa1i blejski festival, ki se ga \xc4\x8dedalje bolj udele\xc5\xbeujejo na\xc5\xa1i mlaj\xc5\xa1i \xc5\xa1ahisti in \xc5\xa1ahistke in tako \xc5\xbee zgodaj nastopajo v mednarodni areni in hitreje napredujejo. Od leta 1990 je redno na sporedu tudi odprti mednarodni \xc5\xa1ahovski turnir mesta Ljubljana. Naslednje leto se mu je pridru\xc5\xbeil \xc5\xa1e odprti mednarodni turnir Alpe-Adria v Portoro\xc5\xbeu, ki je po smrti Jovana Nikoli\xc4\x8da \xc5\xbeal usahnil, za\xc4\x8deli pa so se turnirji v Novi Gorici. \xc5\xa0ahovska igra je pri Slovencih \xc5\xbee dolgo med najbolj raz\xc5\xa1irjenimi aktivnostmi nasploh. Najve\xc4\x8dje \xc5\xa1tevilo je bilo dose\xc5\xbeeno leta 1984, ko je bilo v\xc4\x8dlanjenih 115 organizacij z ve\xc4\x8d kot 9200 registriranimi \xc4\x8dlani in \xc4\x8dlanicami. Samo 11 jih je imelo na voljo lastne dru\xc5\xa1tvene prostore. V zadnjih letih se je \xc5\xa1tevilo ustalilo pri 80-85 dru\xc5\xa1tvih z okrog 3800 registriranimi \xc4\x8dlani ter okrog 10.000 igralci na rating listi.\n_START_SECTION_\nV samostojni Sloveniji\n_START_PARAGRAPH_\n\xc5\xa0ah je s politiko svetovne \xc5\xa1ahovske zveze FIDE in prav tako kontinentalne zveze, ki organizirata mladinske evropske in svetovne festivale mladih v starostnih skupinah do 10, 12, 14, 16 in 18 let, veliko pridobil na razvoju. Zelo priljubljeno postaja tudi v Sloveniji, saj se je z uvedbo novih mladinskih tekmovanj \xc5\xa1tevilo udele\xc5\xbeencev na dr\xc5\xbeavnih tekmovanjih pove\xc4\x8dalo s 40 na blizu 300. Prvi nastop za samostojno Slovenijo je bil leta 1992 na \xc5\xa1ahovski olimpiadi v Manili, kjer je bil dose\xc5\xbeen izreden uspeh z delitvijo 17.-21. mesta med 102 dr\xc5\xbeavami in z bronasto medaljo Leona Gosti\xc5\xa1e na 4. deski, ki je tudi prva medalja za Slovenijo nasploh. Od leta 1991 je \xc4\x8detrtletno izhajala \xc5\xa0ahovska misel, ki je v letu 2001 za\xc4\x8dela izhajati mese\xc4\x8dno. Ra\xc4\x8dunalniki so omogo\xc4\x8dili redno izdajanje turnirskih biltenov in olaj\xc5\xa1ali pripravo in ponatis mnogih knjig. Najve\xc4\x8dje priznanje je bilo slovenskemu \xc5\xa1ahu izkazano leta 1998 na kongresu svetovne organizacije FIDE v Elisti, ko so mu zaupali organizacijo 35. \xc5\xa0ahovske olimpijade leta 2002 na Bledu.'